Курт Тухолски
Жените на приятелите

Превод от немски: Венцеслав Константинов, —

chitanka.info

Жените на приятелите развалят приятелството.

Отначало плахо завземат част от приятеля,

окопават се в него,

изчакват,

следят,

привидно участват в приятелския съюз.

Това късче от приятеля никога не ни е принадлежало —

ние не забелязваме нищо.

Но скоро положението се променя:

те завоюват все повече и повече,

проникват все по-надълбоко

и скоро владеят целия приятел.

Той се е преобразил; сякаш изпитва срам за приятелството си.

Както преди се е срамувал от нас за любовта,

така сега се срамува от нея за приятелството.

Той вече не ни принадлежи.

Тя не стои помежду ни — тя го е отвлякла.

Той не е вече наш приятел:

той е неин мъж.

Някаква слаба наранимост остава.

Тъжно гледаме подир него.

Онази в леглото излиза винаги права.

1925

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.